title: Smernica Európskeho parlamentu a Rady (EÚ) 2021/1187 zo 7. júla 2021 o zefektívňujúcich opatreniach na dosiahnutie pokroku pri realizácii transeurópskej dopravnej siete (TEN-T)

text:
                  20.7.2021

                  SK

                  Úradný vestník Európskej únie

                  L 258/1

         SMERNICA EURÓPSKEHO PARLAMENTU A RADY (EÚ) 2021/1187
         zo 7. júla 2021
         o zefektívňujúcich opatreniach na dosiahnutie pokroku pri realizácii transeurópskej dopravnej siete (TEN-T)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 172,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         so zreteľom na stanovisko Výboru regiónov (2),
         konajúc v súlade s riadnym legislatívnym postupom (3),
         keďže:

                     (1)

                     V nariadení Európskeho parlamentu a Rady (EÚ) č. 1315/2013 (4) sa stanovuje spoločný rámec pre vytvorenie najmodernejších interoperabilných sietí v Únii, ktoré majú slúžiť jej občanom, s cieľom posilniť sociálnu, hospodársku a územnú súdržnosť Únie a prispieť k vytvoreniu jednotného európskeho priestoru dopravy a mobility, a tým posilniť vnútorný trh. Transeurópska dopravná sieť (TEN-T) obsahuje dvojúrovňovú štruktúru, ktorá pozostáva zo súhrnnej siete a základnej siete. Súhrnná sieť zabezpečuje prepojenie všetkých regiónov Únie, pričom základná sieť pozostáva z tých prvkov súhrnnej siete, ktoré majú pre Úniu najväčší strategický význam. V nariadení (EÚ) č. 1315/2013 sa stanovujú z hľadiska dokončenia záväzné ciele, pričom základná sieť sa má dokončiť do roku 2030 a súhrnná sieť do roku 2050, a to najmä uprednostnením cezhraničných prepojení, zlepšením interoperability a podporou multimodálnej integrácie dopravnej infraštruktúry Únie.

                     (2)

                     Napriek potrebe dokončiť TEN-T a záväzným lehotám na jej dokončenie skúsenosť ukázala, že veľa investícií zameraných na dokončenie TEN-T naráža na viaceré rôzne a zložité postupy udeľovania povolení, postupy cezhraničného obstarávania a iné postupy. Táto situácia ohrozuje včasnú realizáciu projektov a v mnohých prípadoch vedie k značným oneskoreniam a vyšším nákladom. Okrem toho môžu predkladatelia projektov a potenciálni súkromní investori pociťovať neistotu, ktorá môže dokonca v niektorých prípadoch viesť k tomu, že sa projekty nezrealizujú podľa pôvodných plánov. Cieľom tejto smernice je riešiť tieto otázky a umožniť synchronizované a včasné dokončenie TEN-T prostredníctvom harmonizovaných opatrení na úrovni Únie. Členské štáty by pri vypracúvaní svojich národných plánov a programov mali zohľadniť rozvoj TEN-T v súlade s článkom 49 ods. 2 nariadenia (EÚ) č. 1315/2013.

                     (3)

                     Táto smernica by sa mala vzťahovať na postupy súvisiace s projektmi vrátane tých, ktoré sa týkajú posudzovania vplyvov na životné prostredie. Touto smernicou by však nemalo byť dotknuté mestské alebo územné plánovanie, postupy týkajúce sa zadávania verejných zákaziek, a kroky uskutočnené na strategickej úrovni, ktoré sa netýkajú projektov, ako je strategické environmentálne hodnotenie, plánovanie verejného rozpočtu, ako aj národné alebo regionálne dopravné plány. S cieľom zvýšiť efektívnosť postupov udeľovania povolení a zabezpečiť vysokokvalitnú projektovú dokumentáciu by predkladatelia projektov mali vykonávať prípravné práce, ako sú predbežné štúdie a správy pred začatím postupu udeľovania povolenia. Táto smernica by sa nemala vzťahovať na konania pred správnym odvolacím orgánom, súdom alebo tribunálom.

                     (4)

                     Táto smernica by sa mala vzťahovať na projekty, ktoré sú súčasťou predbežne identifikovaných úsekov základnej siete uvedených v prílohe k tejto smernici, a na iné projekty koridorov základnej siete s celkovými nákladmi presahujúcimi 300 000 000 EUR. Projekty presahujúce uvedenú sumu majú často strategický význam s ohľadom na plnenie stratégie Únie na zabezpečenie inteligentného, udržateľného a inkluzívneho rastu a prispievajú k dosiahnutiu cieľov nariadenia (EÚ) č. 1315/2013. Koridory základnej siete sú určené prostredníctvom smerovaní uvedených v nariadení Európskeho parlamentu a Rady (EÚ) č. 1316/2013 (5) a prostredníctvom máp základnej siete uvedených v nariadení (EÚ) č. 1315/2013. Technickú základňu pre uvedené mapy poskytuje interaktívny geografický a technický informačný systém pre TEN-T (TENtec), ktorý obsahuje podrobnejšie údaje o transeurópskej dopravnej infraštruktúre.

                     (5)

                     Z rozsahu pôsobnosti tejto smernice by sa mali vyňať projekty, ktoré súvisia výlučne s telematickými aplikáciami, novými technológiami a inováciami, keďže ich zavádzanie sa neobmedzuje na základnú sieť.

                     (6)

                     Členské štáty však môžu uplatňovať túto smernicu na iné projekty, ktoré sa týkajú základnej siete a súhrnnej siete, vrátane projektov, ktoré sa týkajú výlučne telematických aplikácií, nových technológií a inovácií, s cieľom dosiahnuť harmonizovaný prístup v rámci projektov dopravnej infraštruktúry. Ak by vnútroštátne orgány uverejňovali zoznamy jednotlivých projektov, ktoré patria do rozsahu pôsobnosti tejto smernice, mohla by sa tým zvýšiť transparentnosť vo vzťahu k predkladateľom projektov, pokiaľ ide o prebiehajúce, ako aj budúce práce v rámci TEN-T.

                     (7)

                     Vzhľadom na rozličné environmentálne hodnotenia stanovené v príslušnom práve Únie a vnútroštátnom práve, ktoré sú potrebné na udelenie povolení pre projekty v základnej sieti, by členské štáty mali tam, kde je to uskutočniteľné a vhodné, zaviesť zjednodušený postup, ktorý spĺňa požiadavky uvedeného práva Únie a vnútroštátneho práva, s cieľom napomôcť dosiahnutiu cieľov stanovených v tejto smernici, ktoré sú zamerané na ďalšie zefektívnenie opatrení.

                     (8)

                     Projekty, ktoré patria do rozsahu pôsobnosti tejto smernice, by sa mali v príslušných prípadoch uprednostňovať. Takéto uprednostňovanie môže zahŕňať kratšie lehoty, súbežné postupy alebo obmedzené časové rámce pre odvolania, pričom sa zabezpečí, aby sa v súlade s právom Únie a vnútroštátnym právom dosiahli aj ciele iných horizontálnych politík, ako sú environmentálne politiky, ktorých zámerom je zabrániť a predchádzať nepriaznivým účinkom na životné prostredie a tiež ich znižovať či kompenzovať. V právnych rámcoch mnohých členských štátov sa uprednostňujú určité kategórie projektov, a to vzhľadom na ich strategický význam pre hospodárstvo. Ak takéto uprednostňovanie existuje vo vnútroštátnom právnom rámci, malo by sa automaticky vzťahovať na projekty, ktoré patria do rozsahu pôsobnosti tejto smernice. Členské štáty by však mali mať možnosť testovať osobitné postupy udeľovania povolení na obmedzenom počte projektov a vyhodnotiť ich prípadné rozšírenie na iné projekty. Počas tohto obdobia testovania by dotknutý členský štát nemal byť povinný uplatňovať takéto postupy testovania na ostatné projekty, ktoré patria do rozsahu pôsobnosti tejto smernice.

                     (9)

                     S cieľom umožniť jasné riadenie celého postupu a poskytnúť kontaktné miesto pre predkladateľov projektov by sa projekty v koridoroch základnej siete mali podporiť efektívnymi postupmi udeľovania povolení. Členské štáty by na tento účel mali určiť jeden alebo viaceré orgány v závislosti od ich vnútroštátnych právnych rámcov a administratívnych usporiadaní a typov dotknutých projektov. Ak členský štát určí viacero orgánov, mal by zabezpečiť, aby bol pre daný projekt a daný postup udeľovania povolení určený len jeden orgán.

                     (10)

                     Určením orgánu, ktorý slúži ako kontaktné miesto pre predkladateľa projektu, by sa mala znížiť zložitosť, zlepšiť efektívnosť a zvýšiť transparentnosť postupov. Zároveň by sa tým podľa potreby mala posilniť spolupráca medzi členskými štátmi. Dané postupy by mali podporovať skutočnú spoluprácu medzi predkladateľmi projektov a určeným orgánom.

                     (11)

                     Určený orgán môže byť poverený okrem iného úlohami súvisiacimi s koordináciou a schvaľovaním osobitných projektov na obnovu infraštruktúry v základnej sieti v prípade prírodných katastrof alebo katastrof spôsobených ľudskou činnosťou, a to v súlade s právom Únie a s vnútroštátnym právom.

                     (12)

                     Postup stanovený v tejto smernici by nemal mať vplyv na plnenie požiadaviek medzinárodného práva a práva Únie vrátane požiadaviek na ochranu životného prostredia a zdravia ľudí. Táto smernica by nemala viesť k znižovaniu noriem, ktorých účelom je zabrániť a predchádzať nepriaznivým účinkom na životné prostredie a tiež ich znižovať alebo kompenzovať.

                     (13)

                     Vzhľadom na naliehavosť dokončenia základnej siete by v prípade postupov, ktoré vedú k prijatiu rozhodnutia o schválení výstavby dopravnej infraštruktúry, mala byť súčasťou zjednodušenia postupov udeľovania povolení aj lehota. Táto lehota by mala podporiť efektívnejšie vykonávanie postupov a nemala by za žiadnych okolností znížiť prísne normy Únie na ochranu životného prostredia a ohroziť účasť verejnosti. V riadne odôvodnených prípadoch vrátane prípadov, keď nastanú nepredvídateľné okolnosti, alebo ak je to potrebné na ochranu životného prostredia, by malo byť možné lehotu na postupy udeľovania povolení predĺžiť. Predĺženie by sa mohlo vyjadriť napríklad ako časové obdobie alebo uviesť odkazom na dátum alebo určitú budúcu udalosť. Predĺžená lehota by nemala zahŕňať najmä čas potrebný na vykonanie správnych alebo súdnych odvolacích konaní alebo na uplatnenie súdnych prostriedkov nápravy pred súdom alebo tribunálom. Členské štáty by nemali niesť zodpovednosť za to, ak nedodržanie tejto lehoty spôsobil predkladateľ projektu, napríklad ak predkladateľ projektu nedodržal lehoty stanovené vo vnútroštátnom práve alebo orientačné lehoty stanovené určeným orgánom alebo ak predkladateľ projektu konal s neprimeraným oneskorením.

                     (14)

                     Členské štáty by sa mali snažiť zaistiť, aby sa odvolania spochybňujúce vecnú alebo procesnú zákonnosť rozhodnutia o schválení vybavovali čo najefektívnejšie.

                     (15)

                     Projekty v oblasti infraštruktúry TEN-T, ktoré sa týkajú dvoch alebo viacerých členských štátov, čelia osobitným problémom, pokiaľ ide o koordináciu postupov udeľovania povolení. Preto by určené orgány dotknutých členských štátov mali spolupracovať v záujme koordinácie svojich harmonogramov a vytvorenia spoločného rozvrhu postupu udeľovania povolenia, pokiaľ je takéto koordinovanie ich harmonogramov a takéto vytvorenie spoločného rozvrhu možné a primerané vzhľadom na stav prípravy alebo pokročilosti projektu, čo závisí najmä od predkladateľa projektu a predovšetkým od dátumu, ku ktorému predkladateľ projektu oznámil projekt určenému orgánu každého z dotknutých členských štátov.

                     (16)

                     Európski koordinátori určení v súlade s nariadením (EÚ) č. 1315/2013 by mali byť o príslušných postupoch informovaní, aby sa uľahčila ich synchronizácia a dokončenie v záujme včasnej realizácie základnej siete do roku 2030.

                     (17)

                     Ak sa TEN-T predlžuje v súlade s orientačnými mapami stanovenými v nariadení (EÚ) č. 1315/2013 do tretích krajín, mali by sa tieto tretie krajiny vyzvať, aby v príslušných prípadoch uplatňovali pravidlá podobné pravidlám stanoveným v tejto smernici.

                     (18)

                     Verejné obstarávanie v cezhraničných projektoch by sa malo vykonávať v súlade so zmluvami a v relevantných prípadoch so smernicou Európskeho parlamentu a Rady 2014/24/EÚ (6) alebo 2014/25/EÚ (7). S cieľom zaistiť efektívne dokončenie cezhraničných projektov základnej siete by malo verejné obstarávanie vykonávané spoločným subjektom podliehať vnútroštátnemu právu jedného členského štátu. Odchylne od práva Únie v oblasti verejného obstarávania by sa ako uplatniteľné vnútroštátne právo malo v zásade uplatňovať právo členského štátu, kde má spoločný subjekt svoje sídlo. Možnosť určiť uplatniteľné vnútroštátne právo v medzivládnej dohode by sa mala zachovať. V prípade verejného obstarávania vedeného dcérskou spoločnosťou spoločného subjektu by mala táto dcérska spoločnosť uplatňovať vnútroštátne právo jedného z dotknutých členských štátov, pričom by mohlo ísť o vnútroštátne právo uplatniteľné na spoločný subjekt. Z dôvodov právnej istoty by sa na spoločný subjekt zriadený pred dátumom nadobudnutia účinnosti tejto smernice mali naďalej uplatňovať súčasné stratégie obstarávania.

                     (19)

                     Komisia sa do schvaľovania jednotlivých projektov nezapája systematicky. V niektorých prípadoch však určité aspekty prípravy projektu podliehajú schváleniu na úrovni Únie. Ak je Komisia do postupov zapojená, uprednostní projekty Únie a zabezpečí istotu pre predkladateľov projektov. V niektorých prípadoch môže byť potrebný súhlas so štátnou pomocou. Bez toho, aby boli dotknuté lehoty stanovené v tejto smernici a v súlade s Kódexom najlepšej praxe na uskutočňovanie konaní vo veci kontroly štátnej pomoci by členské štáty mali mať možnosť požiadať Komisiu, aby sa zaoberala projektmi základnej siete, ktoré považujú za prioritné, uplatnením predvídateľnejších časových harmonogramov podľa prístupu na základe portfólia prípadov alebo spoločne dohodnutého plánovania.

                     (20)

                     Realizáciu infraštruktúrnych projektov v rámci základnej siete by sa mali podporovať aj usmerneniami Komisie, ktorými sa dosiahne väčšia zrozumiteľnosť, pokiaľ ide o realizáciu určitých druhov projektov pri súčasnom dodržaní acquis Únie. V tomto ohľade sa v oznámení Komisie z 27. apríla 2017 s názvom „Akčný plán pre ľudí, prírodu a hospodárstvo“ poskytujú usmernenia a objasňuje sa, ako dosiahnuť súlad so smernicou Európskeho parlamentu a Rady 2009/147/ES (8) a smernicou Rady 92/43/EHS (9). S cieľom zabezpečiť najlepšie využitie verejných financií by pre projekty mala byť k dispozícii priama podpora súvisiaca s verejným obstarávaním.

                     (21)

                     Keďže cieľ tejto smernice, a to zefektívnenie opatrení na dosiahnutie pokroku pri realizácii TEN-T, nie je možné uspokojivo dosiahnuť na úrovni členských štátov, ale vzhľadom na potrebu posilňovania rámca postupov udeľovania povolení pre projekty TEN-T prostredníctvom harmonizovanej akcie na úrovni Únie, ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie tohto cieľa.

                     (22)

                     V záujme právnej istoty by sa táto smernica nemala vzťahovať na postupy udeľovania povolení, ktoré sa začali pred dátumom transpozície tejto smernice,

               PRIJALI TÚTO SMERNICU:

            Článok 1
            Predmet úpravy a rozsah pôsobnosti

               1.   Táto smernica sa vzťahuje na postupy udeľovania povolení povinné pri schvaľovaní realizácie:

                           a)

                           projektov, ktoré sú súčasťou predbežne identifikovaných úsekov základnej siete uvedených v prílohe;

                           b)

                           iných projektov v rámci koridorov základnej siete určených v súlade s článkom 44 ods. 1 nariadenia (EÚ) č. 1315/2013 s celkovými nákladmi presahujúcimi 300 000 000 EUR,

                     s výnimkou projektov, ktoré sa týkajú výlučne telematických aplikácií, nových technológií a inovácií v zmysle článkov 31 a 33 uvedeného nariadenia.
               Táto smernica sa vzťahuje aj na verejné obstarávania v rámci cezhraničných projektov, ktoré patria do rozsahu pôsobnosti tejto smernice.

               2.   Členské štáty môžu rozhodnúť, že budú uplatňovať túto smernicu na iné projekty v základnej sieti a súhrnnej sieti vrátane projektov, ktoré sa týkajú výlučne telematických aplikácií, nových technológií a inovácií uvedených v odseku 1. Členské štáty oznámia svoje rozhodnutie Komisii.

            Článok 2
            Vymedzenie pojmov
            Na účely tejto smernice sa uplatňujú tieto vymedzenia pojmov:

                        1.

                        „rozhodnutie o schválení“ je rozhodnutie alebo súbor rozhodnutí, ktoré môžu byť administratívnej povahy, sú prijaté súbežne alebo postupne orgánom alebo orgánmi členského štátu, okrem správnych a súdnych odvolacích orgánov, podľa vnútroštátneho právneho systému a správneho práva a v ktorých sa stanovuje, či predkladateľ projektu je alebo nie je oprávnený daný projekt realizovať v dotknutej geografickej oblasti bez toho, aby tým bolo dotknuté akékoľvek rozhodnutie prijaté v súvislosti so správnym alebo súdnym odvolacím konaním;

                        2.

                        „postup udeľovania povolenia“ je akýkoľvek postup, ktorý sa v spojení s konkrétnym projektom, ktorý patrí do rozsahu pôsobnosti tejto smernice, musí uplatniť na získanie rozhodnutia o schválení, ako vyžaduje orgán alebo orgány členského štátu podľa práva Únie alebo vnútroštátneho práva okrem mestského alebo územného plánovania, postupov týkajúcich sa zadávania verejných zákaziek a krokov vykonávaných na strategickej úrovni, ktoré neodkazujú na konkrétny projekt, ako napríklad strategické environmentálne hodnotenie, plánovanie verejného rozpočtu alebo národné či regionálne dopravné plány;

                        3.

                        „projekt“ je návrh na výstavbu, úpravu alebo zmenu vymedzeného úseku dopravnej infraštruktúry, ktorý vedie k zvýšeniu kapacity, bezpečnosti a efektívnosti tejto infraštruktúry a ktorého realizácia musí byť schválená prostredníctvom rozhodnutia o schválení;

                        4.

                        „cezhraničný projekt“ je projekt, ktorý zahŕňa cezhraničný úsek medzi dvoma alebo viacerými členskými štátmi;

                        5.

                        „predkladateľ projektu“ je žiadateľ o schválenie realizácie projektu alebo orgán verejnej moci, ktorý projekt iniciuje;

                        6.

                        „určený orgán“ je orgán, ktorý je kontaktným miestom pre predkladateľa projektu a ktorý uľahčuje efektívne a štruktúrované spracúvanie postupov udeľovania povolení v súlade s touto smernicou;

                        7.

                        „spoločný orgán“ je orgán zriadený vzájomnou dohodou dvoch alebo viacerých členských štátov s cieľom uľahčiť postupy udeľovania povolení súvisiace s cezhraničnými projektmi vrátane spoločných orgánov zriadených určenými orgánmi, ak tieto určené orgány boli splnomocnené členskými štátmi zriadiť spoločné orgány.

            Článok 3
            Prioritné postavenie

               1.   Členské štáty sa usilujú zabezpečiť, aby všetky orgány zapojené do postupu udeľovania povolenia vrátane určeného orgánu a s výnimkou súdov a tribunálov uprednostňovali projekty, ktoré patria do rozsahu pôsobnosti tejto smernice.

               2.   Ak podľa vnútroštátneho práva existujú osobitné postupy udeľovania povolení pre prioritné projekty, členské štáty bez toho, aby boli dotknuté ciele, požiadavky a lehoty stanovené v tejto smernici, zabezpečia, aby sa na projekty, ktoré patria do rozsahu pôsobnosti tejto smernice, uplatňovali uvedené postupy. To členským štátom nebráni v testovaní osobitných postupov udeľovania povolení pri obmedzenom počte projektov s cieľom vyhodnotiť ich možné rozšírenie na iné projekty, a to bez toho, aby museli takéto postupy uplatňovať na projekty, ktoré patria do rozsahu pôsobnosti tejto smernice.

               3.   Týmto článkom nie sú dotknuté žiadne rozpočtové rozhodnutia.

            Článok 4
            Určený orgán

               1.   Každý členský štát určí do 10. augusta 2023 orgány na príslušnej administratívnej úrovni, ktoré majú konať ako určený orgán.

               2.   Členský štát môže za určený orgán v relevantnom prípade určiť rôzne orgány v závislosti od projektu alebo kategórie projektov, druhu dopravy alebo geografickej oblasti. V takom prípade členský štát zabezpečí, aby sa na daný projekt a daný postup udeľovania povolenia vzťahoval len jeden určený orgán.

               3.   Členské štáty prijmú všetky potrebné opatrenia na to, aby predkladateľom projektov poskytli ľahko dostupné informácie o identite určeného orgánu pre daný projekt.

               4.   Členské štáty môžu splnomocniť určený orgán, aby prijal rozhodnutie o schválení.
               Keď je určený orgán splnomocnený prijať rozhodnutie o schválení v súlade s prvým pododsekom, overí, či boli získané všetky povolenia, rozhodnutia a stanoviská potrebné na prijatie rozhodnutia o schválení a oznamuje rozhodnutie o schválení predkladateľovi projektu.

               5.   Ak určený orgán nie je splnomocnený prijať rozhodnutie o schválení, členské štáty prijmú potrebné opatrenia, ktorými sa zabezpečí, aby bol predkladateľ projektu oboznámený o prijatí rozhodnutia o schválení.

               6.   Členské štáty môžu splnomocniť určený orgán, aby v súlade s článkom 5 ods. 1 stanovil orientačné lehoty pre jednotlivé čiastočné kroky postupu udeľovania povolenia bez toho, aby bola dotknutá štvorročná lehota uvedená v uvedenom odseku.

               7.   Určený orgán:

                           a)

                           je z hľadiska získavania informácií kontaktným miestom pre predkladateľa projektu a pre ďalšie príslušné orgány zapojené do postupu, ktorý vedie k rozhodnutiu o schválení pre daný projekt;

                           b)

                           poskytuje, ak tak vyžaduje vnútroštátne právo, predkladateľovi projektu podrobný opis žiadosti uvedený v článku 6 ods. 4, ktorý zahŕňa informácie o orientačných lehotách vzťahujúcich sa na postupy udeľovania povolení, v súlade so štvorročnou lehotou uvedenou v článku 5 ods. 1;

                           c)

                           dohliada na časový rámec postupu udeľovania povolenia a najmä zaznamenáva akékoľvek predĺženie lehoty uvedené v článku 5 ods. 4;

                           d)

                           na požiadanie poskytuje predkladateľovi projektu usmernenie týkajúce sa predkladania všetkých príslušných informácií a dokumentov vrátane všetkých povolení, rozhodnutí a stanovísk, ktoré sa musia získať a poskytnúť na účely rozhodnutia o schválení..

                     Určený orgán môže predkladateľovi projektu poskytovať usmernenie aj o tom, aké dodatočné informácie a/alebo dokumenty by sa mali predložiť v prípade, že oznámenie uvedené v článku 6 ods. 1 bolo zamietnuté.

               8.   Odsekom 7 nie sú dotknuté právomoci žiadneho iného orgánu zapojeného do postupu udeľovania povolenia ani možnosť predkladateľa projektu kontaktovať jednotlivé orgány v súvislosti s konkrétnymi povoleniami, rozhodnutiami či stanoviskami, ktoré sú súčasťou rozhodnutia o schválení.

            Článok 5
            Trvanie postupu udeľovania povolenia

               1.   Členské štáty ustanovia postup udeľovania povolenia vrátane lehôt pre tento postup, ktoré nesmú presiahnuť štyri roky od začiatku postupu udeľovania povolenia. Členské štáty môžu prijať potrebné opatrenia s cieľom rozdeliť dobu, ktorá je k dispozícii, na rôzne fázy, a to v súlade s právom Únie a vnútroštátnym právom.

               2.   Dobou v trvaní štyroch rokov uvedenou v odseku 1 nie sú dotknuté záväzky vyplývajúce z medzinárodného práva a práva Únie a táto doba nezahŕňa čas potrebný na priebeh správnych a súdnych odvolacích konaní a na uplatnenie súdnych prostriedkov nápravy pred súdom alebo tribunálom, ako ani čas potrebný na vykonanie akýchkoľvek výsledných rozhodnutí alebo prostriedkov nápravy.

               3.   Štvorročnou dobou uvedenou v odseku 1 nie je dotknuté právo členského štátu stanoviť, že postup udeľovania povolenia sa má finalizovať prijatím osobitného aktu na úrovni vnútroštátnych právnych predpisov, pričom v tomto prípade môže postup prijatia tohto aktu, odchylne od odseku 1, presiahnuť štvorročnú dobu pod podmienkou, že prípravné práce, na základe ktorých je vnútroštátny legislatívny akt prijatý, sa dokončia v rámci tejto doby. Prípravné práce sa považujú za ukončené, keď sa osobitný akt na úrovni vnútroštátnych právnych predpisov predloží národnému parlamentu.

               4.   Členské štáty prijmú potrebné opatrenia na zabezpečenie toho, aby sa v riadne odôvodnených prípadoch mohlo udeliť primerané predĺženie štvorročnej doby uvedenej v odseku 1. Dĺžka predĺženia sa určí pre každý prípad osobitne, pričom musí byť náležite odôvodnená a obmedzená na účely dokončenia postupu udeľovania povolenia a vydania rozhodnutia o schválení. Ak bolo takéto predĺženie udelené, predkladateľa projektu je potrebné informovať o dôvodoch jeho udelenia. Ďalšie predĺženie možno za rovnakých podmienok udeliť ešte jeden raz.

               5.   Členské štáty nenesú zodpovednosť, ak sa štvorročná doba uvedená v odseku 1 a predĺžená v súlade s odsekom 4 nedodrží, ak oneskorenie spôsobil predkladateľ projektu.

            Článok 6
            Organizácia postupu udeľovania povolenia

               1.   Predkladateľ projektu oznámi projekt určenému orgánu alebo v relevantnom prípade spoločnému orgánu zriadenému v súlade s článkom 7 ods. 2 Oznámenie projektu jeho predkladateľom predstavuje začiatok postupu udeľovania povolenia.

               2.   S cieľom uľahčiť posúdenie pokročilosti projektu môžu členské štáty stanoviť úroveň podrobnosti informácií a príslušných dokumentov, ktoré má poskytnúť predkladateľ projektu pri oznamovaní projektu. Ak projekt nie je v dostatočne pokročilej fáze, oznámenie sa zamietne riadne odôvodneným rozhodnutím najneskôr štyri mesiace po doručení oznámenia.

               3.   Členské štáty prijmú potrebné opatrenia na zabezpečenie toho, aby predkladatelia projektov dostávali všeobecné informácie ako usmernenie na účely oznámenia, ktoré sú podľa potreby prispôsobené dotknutému druhu dopravy, obsahujúce informácie o povoleniach, rozhodnutiach a stanoviskách, ktoré možno vyžadovať na realizáciu projektu.
               Uvedené informácie pre každé povolenie, rozhodnutie alebo stanovisko zahŕňajú:

                           a)

                           všeobecné informácie o vecnom rozsahu a úrovni podrobnosti informácií, ktoré má predložiť predkladateľ projektu;

                           b)

                           uplatniteľné lehoty, alebo ak takéto lehoty neexistujú, orientačné lehoty, a

                           c)

                           údaje o orgánoch a zainteresovaných stranách, ktoré sa zvyčajne zúčastňujú na konzultáciách súvisiacich s jednotlivými povoleniami, rozhodnutiami a stanoviskami.

                     Uvedené informácie musia byť ľahko prístupné všetkým príslušným predkladateľom projektov, a to najmä prostredníctvom elektronických alebo fyzických informačných portálov.

               4.   S cieľom uľahčiť úspešné oznámenie môžu členské štáty vyžadovať, aby určený orgán vypracoval na žiadosť predkladateľa projektu podrobný opis žiadosti, ktorý bude obsahovať tieto informácie prispôsobené konkrétnemu projektu:

                           a)

                           jednotlivé etapy postupu a uplatniteľné lehoty, alebo ak neexistujú takéto lehoty, orientačné lehoty;

                           b)

                           vecný rozsah a úroveň podrobnosti informácií, ktoré má predložiť predkladateľ projektu;

                           c)

                           zoznam povolení, rozhodnutí a stanovísk, ktoré má získať predkladateľ projektu počas postupu udeľovania povolenia v súlade s právom Únie a vnútroštátnym právom;

                           d)

                           údaje o orgánoch a zainteresovaných stranách, ktoré sa majú zapojiť do procesu v súvislosti s príslušnými povinnosťami, a to aj počas formálnej fázy verejnej konzultácie.

               5.   Podrobný opis žiadosti zostáva v platnosti počas postupu udeľovania povolenia. Každá zmena podrobného opisu žiadosti musí byť riadne odôvodnená.

               6.   Určený orgán môže poskytnúť predkladateľovi projektu na požiadanie informácie, ktorými doplní údaje uvedené v odseku 4.

               7.   Keď predkladateľ projektu predloží úplný spis žiadosti týkajúci sa projektu, rozhodnutie o schválení sa musí prijať v rámci lehoty uvedenej v článku 5 ods. 1

               8.   Orgány zapojené do postupu udeľovania povolenia oznamujú určenému orgánu, že boli vydané vyžadované povolenia, rozhodnutia, stanoviská či rozhodnutie o schválení.

            Článok 7
            Koordinácia cezhraničných postupov udeľovania povolení

               1.   Členské štáty zabezpečia v prípade projektov, ktoré sa týkajú dvoch alebo viacerých členských štátov, že určené orgány týchto členských štátov spolupracujú s cieľom koordinovať svoje harmonogramy a dohodnúť sa na spoločnom rozvrhu postupu udeľovania povolenia.

               2.   V prípade cezhraničných projektov je možné vytvoriť spoločný orgán.

               3.   Členské štáty prijmú potrebné opatrenia na zabezpečenie toho, aby európski koordinátori určení v súlade s článkom 45 nariadenia (EÚ) č. 1315/2013 dostávali informácie o postupoch udeľovania povolení a aby európski koordinátori mohli uľahčovať kontakty medzi určenými orgánmi v súvislosti s postupmi udeľovania povolení pre projekty, ktoré sa týkajú dvoch alebo viacerých členských štátov.

               4.   Ak sa lehota uvedená v článku 5 ods. 1 nedodrží, členské štáty na požiadanie poskytnú dotknutým európskym koordinátorom informácie o prijatých alebo plánovaných opatreniach s cieľom umožniť ukončenie postupu udeľovania povolenia s čo najmenším oneskorením.

            Článok 8
            Verejné obstarávanie pri cezhraničných projektoch

               1.   V prípade, že v kontexte cezhraničného projektu vedie postupy obstarávania spoločný subjekt, členské štáty prijmú potrebné opatrenia na zabezpečenie toho, aby spoločný subjekt uplatňoval vnútroštátne právo jedného členského štátu, pričom odchylne od smerníc 2014/24/EÚ a 2014/25/EÚ sa toto právo určí v súlade s článkom 39 ods. 5 písm. a) smernice 2014/24/EÚ alebo s článkom 57 ods. 5 písm. a) smernice 2014/25/EÚ podľa toho, ktorá zo smerníc sa uplatňuje, pokiaľ sa nestanovuje inak v dohode medzi zúčastnenými členskými štátmi. V každom prípade sa takouto dohodou stanoví pre postupy obstarávania, ktoré vedie spoločný subjekt, uplatňovanie vnútroštátneho práva jedného členského štátu.

               2.   V prípade verejného obstarávania vedeného dcérskou spoločnosťou spoločného subjektu prijmú dotknuté členské štáty opatrenia potrebné na zabezpečenie toho, že dcérska spoločnosť uplatňuje vnútroštátne právo jedného z členských štátov. V tejto súvislosti môžu dotknuté členské štáty rozhodnúť, že dcérska spoločnosť má uplatňovať vnútroštátne právo uplatniteľné na spoločný subjekt.

            Článok 9
            Prechodné ustanovenia

               1.   Táto smernica sa neuplatňuje na projekty, v prípade ktorých sa postupy udeľovania povolení začali pred 10. augustom 2023.

               2.   Článok 8 sa uplatňuje len na tie zákazky, pri ktorých sa výzva na súťaž už zaslala, alebo v prípade, že sa výzva na súťaž nevyžaduje, na tie, pri ktorých verejný obstarávateľ alebo obstarávateľ začal postup obstarávania po 10. auguste 2023.

               3.   Článok 8 sa neuplatňuje na spoločný subjekt zriadený pred 9. augustom 2021, ak postupy obstarávania tohto subjektu sú naďalej upravené právom uplatniteľnými na jeho obstarávania k tomuto dátumu.

            Článok 10
            Podávanie správ

               1.   Komisia po prvýkrát podáva do 10. februára 2027, a následne v pravidelných intervaloch, Európskemu parlamentu a Rade správu o vykonávaní tejto smernice a jej výsledkoch.

               2.   Správa vychádza z informácií, ktoré majú členské štáty poskytovať každé dva roky a po prvýkrát do 10. augusta 2026 a ktoré sa týkajú počtu postupov udeľovania povolení, ktoré patria do rozsahu pôsobnosti tejto smernice, priemernej dĺžky trvania postupov udeľovania povolení, počtu postupov udeľovania povolení, ktorých dĺžka trvania presiahla stanovenú dobu, a zriadenia prípadných spoločných orgánov počas vykazovaného obdobia.

            Článok 11
            Transpozícia

               1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 10. augusta 2023. Bezodkladne Komisii oznámia znenie týchto ustanovení.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátneho práva, ktoré prijmú v oblasti pôsobnosti tejto smernice.

            Článok 12
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
            Táto smernica je určená členským štátom.

            V Štrasburgu 7. júla 2021

                  Za Európsky parlament

                  predseda

               D.M. SASSOLI

                  Za Radu

                  predseda

               A. LOGAR

            (1)  Ú. v. EÚ C 62, 15.2.2019, s. 269.

            (2)  Ú. v. EÚ C 168, 16.5.2019, s. 91.

            (3)  Pozícia Európskeho parlamentu z 13. februára 2019 (Ú. v. EÚ C 449, 23.12.2020, s. 576) a pozícia Rady v prvom čítaní zo 14. júna 2021 (Ú. v. EÚ C 273, 8.7.2021, s. 1). Pozícia Európskeho parlamentu zo 6. júla 2021 (zatiaľ neuverejnená v úradnom vestníku).

            (4)  Nariadenie Európskeho parlamentu a Rady (EÚ) č. 1315/2013 z 11. decembra 2013 o usmerneniach Únie pre rozvoj transeurópskej dopravnej siete a o zrušení rozhodnutia č. 661/2010/EÚ (Ú. v. EÚ L 348, 20.12.2013, s. 1).

            (5)  Nariadenie Európskeho parlamentu a Rady (EÚ) č. 1316/2013 z 11. decembra 2013 o zriadení Nástroja na prepájanie Európy, ktorým sa mení nariadenie (EÚ) č. 913/2010 a zrušujú sa nariadenia (ES) č. 680/2007 a (ES) č. 67/2010 (Ú. v. EÚ L 348, 20.12.2013, s. 129).

            (6)  Smernica Európskeho parlamentu a Rady 2014/24/EÚ z 26. februára 2014 o verejnom obstarávaní a o zrušení smernice 2004/18/ES (Ú. v. EÚ L 94, 28.3.2014, s. 65).

            (7)  Smernica Európskeho parlamentu a Rady 2014/25/EÚ z 26. februára 2014 o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb a o zrušení smernice 2004/17/ES (Ú. v. EÚ L 94, 28.3.2014, s. 243).

            (8)  Smernica Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva (Ú. v. EÚ L 20, 26.1.2010, s. 7).

            (9)  Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992, s. 7).

            PRÍLOHA
            Predbežne identifikované úseky cezhraničných prepojení a chýbajúce prepojenia koridorov základnej siete [podľa článku 1 ods. 1 písm. a)]

                        „Atlantický“ koridor základnej siete

                        Cezhraničné prepojenia

                        Évora – Mérida

                        Železnice

                        Vitoria-Gasteiz – San Sebastián – Bayonne – Bordeaux

                        Aveiro – Salamanca

                        Rieka Douro (Via Navegável do Douro)

                        Vnútrozemské vodné cesty

                        Chýbajúce prepojenia

                        Interoperabilné trate na Pyrenejskom polostrove, iné ako s UIC rozchodom

                        Železnice

                        „Baltsko – jadranský“ koridor základnej siete

                        Cezhraničné prepojenia

                        Katowice/Opole – Ostrava – Brno
                        Katowice – Žilina
                        Bratislava – Wien
                        Graz – Maribor
                        Venezia – Trieste – Divača – Ljubljana

                        Železnice

                        Katowice – Žilina
                        Brno – Wien

                        Cestná doprava

                        Chýbajúce prepojenia

                        Gloggnitz – Mürzzuschlag: Semmeringský úpätný tunel
                        Graz – Klagenfurt: železničná trať a tunel Koralm
                        Koper – Divača

                        Železnice

                        „Stredomorský“ koridor základnej siete

                        Cezhraničné prepojenia

                        Barcelona – Perpignan

                        Železnice

                        Lyon – Torino: úpätný tunel a prístupové trate

                        Nice – Ventimiglia

                        Venezia – Trieste – Divača – Ljubljana

                        Ljubljana – Zagreb

                        Zagreb – Budapest

                        Budapest – Miskolc – hranica s UA

                        Lendava – Letenye

                        Cestná doprava

                        Vásárosnamény – hranica s UA

                        Chýbajúce prepojenia

                        Almería – Murcia

                        Železnice

                        Interoperabilné trate na Pyrenejskom polostrove, iné ako s UIC rozchodom

                        Perpignan – Montpellier

                        Koper – Divača

                        Rijeka – Zagreb

                        Milano – Cremona – Mantova – Porto Levante/Venezia – Ravenna/Trieste

                        Vnútrozemské vodné cesty

                        Koridor základnej siete „Severné more – Baltské more“

                        Cezhraničné prepojenia

                        Tallinn – Rīga – Kaunas – Warszawa: Baltská železnica, nová plne interoperabilná trať s UIC rozchodom

                        Železnice

                        Świnoujście/Szczecin – Berlin

                        Železnica a vnútrozemské vodné cesty

                        Koridor Via Baltica EE-LV-LT-PL

                        Cestná doprava

                        Chýbajúce prepojenia

                        Kaunas – Vilnius: časť baltskej železnice, novej plne interoperabilnej trate s UIC rozchodom

                        Železnice

                        Warszawa/Idzikowice – Poznań/Wrocław vrátane spojení k plánovanému Centrálnemu dopravnému uzlu

                        Nord-Ostsee Kanal

                        Vnútrozemské vodné cesty

                        Berlin – Magdeburg – Hannover; Mittellandkanal; západonemecké kanály

                        Rýn, Waal

                        Noordzeekanaal, IJssel, Twentekanaal

                        Koridor základnej siete „Severné more – Stredozemie“

                        Cezhraničné prepojenia

                        Brussel alebo Bruxelles – Luxembourg – Strasbourg

                        Železnice

                        Terneuzen – Gent

                        Vnútrozemské vodné cesty

                        Sieť Seina – Šelda a súvisiace povodia riek Seina, Šelda a Mása

                        Koridor Rýn – Šelda

                        Chýbajúce prepojenia

                        Albertkanaal/Canal Albert a Kanaal Bocholt-Herentals

                        Vnútrozemské vodné cesty

                        Koridor základnej siete „Orient/východné Stredozemie“

                        Cezhraničné prepojenia

                        Dresden – Praha/Kolín

                        Železnice

                        Wien/Bratislava – Budapest

                        Békéscsaba – Arad – Timișoara

                        Craiova – Calafat – Vidin – Sofia – Thessaloniki

                        Sofia – hranica s RS/hranica s MK

                        Hranica s TR – Alexandroupoli

                        Hranica s MK – Thessaloniki

                        Ioannina – Kakavia (hranica s AL)

                        Cestná doprava

                        Drobeta Turnu Severin/Craiova – Vidin – Montana

                        Sofia – hranica s RS

                        Hamburg – Dresden – Praha – Pardubice

                        Vnútrozemské vodné cesty

                        Chýbajúce prepojenia

                        Igoumenitsa – Ioannina

                        Železnice

                        Praha – Brno

                        Thessaloniki – Kavala – Alexandro upoli

                        Timişoara – Craiova

                        Koridor základnej siete „Rýn – Alpy“

                        Cezhraničné prepojenia

                        Zevenaar – Emmerich – Oberhausen

                        Železnice

                        Karlsruhe – Basel

                        Milano/Novara – hranica s CH

                        Basel – Antwerpen/Rotterdam – Amsterdam

                        Vnútrozemské vodné cesty

                        Chýbajúce prepojenia

                        Genova – Tortona/Novi Ligure

                        Železnice

                        Zeebrugge – Gent

                        Koridor základnej siete „Rýn –Dunaj“

                        Cezhraničné prepojenia

                        München – Praha

                        Železnice

                        Nürnberg – Plzeň

                        München – Mühldorf – Freilassing – Salzburg

                        Strasbourg – Kehl Appenweier

                        Hranice – Žilina

                        Košice – hranica s UA

                        Wien – Bratislava/Budapest

                        Bratislava – Budapest

                        Békéscsaba – Arad – Timișoara – hranica s RS

                        București – Giurgiu – Rousse

                        Dunaj (Kehlheim – Constanța/Midia/Sulina) a súvisiace povodia riek Váh, Sava a Tisza

                        Vnútrozemské vodné cesty

                        Zlín – Žilina

                        Cestná doprava

                        Timișoara – hranica s RS

                        Chýbajúce prepojenia

                        Stuttgart – Ulm

                        Železnice

                        Salzburg – Linz

                        Craiova – București

                        Arad – Sighișoara – Brașov – Predeal

                        „Škandinávsko-stredomorský“ koridor základnej siete

                        Cezhraničné prepojenia

                        Hranica s RU – Helsinki

                        Železnice

                        København – Hamburg: prístupové trate k pevnému spojeniu cez úžinu Fehmarn Belt

                        München – Wörgl – Innsbruck – Fortezza – Bolzano – Trento – Verona: Brennerský úpätný tunel a prístupové trate k nemu

                        Göteborg – Oslo

                        København – Hamburg: pevné spojenie cez úžinu Fehmarn Belt

                        Železnica/cestná doprava


title: Vykonávacia smernica Komisie (EÚ) 2021/746 zo 6. mája 2021, ktorou sa menia smernice 2003/90/ES a 2003/91/ES, pokiaľ ide o protokoly na skúšanie určitých odrôd poľnohospodárskych rastlinných druhov a druhov zeleniny, a ktorou sa mení smernica 2003/90/ES, pokiaľ ide o niektoré botanické názvy rastlín (Text s významom pre EHP)

text:
                  7.5.2021

                  SK

                  Úradný vestník Európskej únie

                  L 160/94

         VYKONÁVACIA SMERNICA KOMISIE (EÚ) 2021/746
         zo 6. mája 2021,
         ktorou sa menia smernice 2003/90/ES a 2003/91/ES, pokiaľ ide o protokoly na skúšanie určitých odrôd poľnohospodárskych rastlinných druhov a druhov zeleniny, a ktorou sa mení smernica 2003/90/ES, pokiaľ ide o niektoré botanické názvy rastlín
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1), a najmä na jej článok 7 ods. 2 písm. a) a b),
         so zreteľom na smernicu Rady 2002/55/ES z 13. júna 2002 o obchodovaní s osivom zelenín (2), a najmä na jej článok 7 ods. 2 písm. a) a b),
         keďže:

                     (1)

                     Cieľom smerníc Komisie 2003/90/ES (3) a 2003/91/ES (4) je zabezpečiť, aby odrody poľnohospodárskych rastlinných druhov a druhov zeleniny, ktoré členské štáty zahrnú do svojich národných katalógov, boli v súlade s protokolmi vypracovanými Úradom Spoločenstva pre odrody rastlín (CPVO). Smernice sa zameriavajú najmä na zabezpečenie súladu s pravidlami týkajúcimi sa znakov, ktoré majú byť splnené ako minimum pri skúškach, ako aj minimálnych podmienok na skúšanie určitých odrôd poľnohospodárskych rastlinných druhov a druhov zeleniny. V prípade druhov, na ktoré sa protokoly CPVO nevzťahujú, majú obe smernice zaručovať súlad s metodikami Medzinárodnej únie na ochranu nových odrôd rastlín (UPOV).

                     (2)

                     CPVO a UPOV vypracovali nové protokoly a metodiky a aktualizovali tie existujúce, najmä v prípade hrachu siateho, repky olejnej, bavlny, ovsa, timotejky lúčnej, kapusty sitinovej, brokolice, papriky ročnej, melónu cukrového, artičokov zeleninových, rajčiakov, hrachu, špenátu a podpníkov pre rajčiaky. Smernice 2003/90/ES a 2003/91/ES by sa preto mali zmeniť, aby sa v nich tieto zmeny zohľadnili.

                     (3)

                     Vykonávacou smernicou Komisie (EÚ) 2021/415 (5) sa zmenili smernice Rady 66/401/EHS (6) a 66/402/EHS (7), pokiaľ ide o určité botanické názvy kostravy drsnolistej, pšenice, pšenice tvrdej, pšenice špaldovej, ciroku a ciroku sudánskej trávy, aby zohľadňovali vývoj vedeckých poznatkov. Smernica 2003/90/ES by sa mala zodpovedajúcim spôsobom upraviť tak, aby odrážala tieto zmeny.

                     (4)

                     Smernice 2003/90/ES a 2003/91/ES by sa preto mali zodpovedajúcim spôsobom zmeniť.

                     (5)

                     V prípade určitých odrôd, ktorých zaradenie do Spoločného katalógu odrôd poľnohospodárskych rastlinných alebo zeleninových druhov nebolo schválené, sa úradné skúšky začali vykonávať pred 1. januárom 2022 buď v súlade s ustanoveniami protokolov CPVO, alebo metodikami UPOV uvedenými v príslušnej prílohe k smernici 2003/90/ES alebo 2003/91/ES v znení, ktoré ešte nebolo zmenené touto smernicou. V snahe nenarušiť priebeh týchto skúšok je vhodné, aby členské štáty pri ich vykonávaní uplatňovali vnútroštátne ustanovenia, ktorými sa transponujú smernice 2003/90/ES a 2003/91/ES v znení, ktoré ešte nebolo zmenené touto smernicou.

                     (6)

                     Opatrenia stanovené v tejto smernici sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TÚTO SMERNICU:

            Článok 1
            Zmeny v smernici 2003/90/ES
            Prílohy I a II k smernici 2003/90/ES sa nahrádzajú textom uvedeným v časti A prílohy k tejto smernici.

            Článok 2
            Zmeny v smernici 2003/91/ES
            Prílohy k smernici 2003/91/ES sa nahrádzajú textom uvedeným v časti B prílohy k tejto smernici.

            Článok 3
            Transpozícia

               1.   Členské štáty prijmú a uverejnia najneskôr 31. decembra 2021 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení. Tieto ustanovenia sa uplatňujú od 1. januára 2022.
               Členské štáty uvedú priamo v týchto prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 4
            Prechodné opatrenia
            Pri skúškach odrôd, ktoré sa začali pred 1. januárom 2022, uplatňujú členské štáty vnútroštátne ustanovenia, ktorými sa transponujú smernice 2003/90/ES a 2003/91/ES v znení, ktoré ešte nebolo zmenené touto smernicou.

            Článok 5
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 6
            Adresáti
            Táto smernica je určená členským štátom.

            V Bruseli 6. mája 2021

                  Za Komisiu

                  predsedníčka

               Ursula VON DER LEYEN

            (1)  Ú. v. ES L 193, 20.7.2002, s. 1.

            (2)  Ú. v. ES L 193, 20.7.2002, s. 33.

            (3)  Smernica Komisie 2003/90/ES zo 6. októbra 2003, ktorou sa ustanovujú vykonávacie opatrenia na účely článku 7 smernice Rady 2002/53/ES týkajúcej sa znakov, ktoré musia byť splnené ako minimum pri skúškach a minimálnych podmienok na skúšanie určitých odrôd poľnohospodárskych rastlinných druhov (Ú. v. EÚ L 254, 8.10.2003, s. 7).

            (4)  Smernica Komisie 2003/91/ES zo 6. októbra 2003, ktorou sa ustanovujú vykonávacie opatrenia na účely článku 7 smernice Rady 2002/55/ES týkajúcej sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd druhov zelenín (Ú. v. EÚ L 254, 8.10.2003, s. 11).

            (5)  Vykonávacia smernica Komisie (EÚ) 2021/415 z 8. marca 2021, ktorou sa menia smernice Rady 66/401/EHS a 66/402/EHS na účely prispôsobenia taxonomických skupín a názvov určitých druhov osív a burín vývoju vedeckých a technických poznatkov (Ú. v. EÚ L 81, 9.3.2021, s. 65).

            (6)  Smernica Rady 66/401/EHS zo 14. júna 1966 o uvádzaní osiva krmovín na trh (Ú. v. ES 125, 11.7.1966, s. 2298).

            (7)  Smernica Rady 66/402/EHS zo 14. júna 1966 týkajúca sa obchodovania s osivom obilnín (Ú. v. ES 125, 11.7.1966, s. 2309).

            PRÍLOHA

               Časť A – Zmeny v prílohách I a II k smernici 2003/90/ES

                     „PRÍLOHA I

                        Zoznam druhov uvedených v článku 1 ods. 2 písm. a), ktoré majú spĺňať technické protokoly CPVO
                         (*)

                                    Vedecký názov

                                    Bežný názov

                                    Protokol CPVO

                                    Festuca arundinacea Schreb.

                                 kostrava trsteníkovitá

                                 TP 39/1 z 1. 10. 2015

                                    Festuca filiformis Pourr.

                                 kostrava vláskovitá

                                 TP 67/1 z 23. 6. 2011

                                    Festuca ovina L.

                                 kostrava ovčia

                                 TP 67/1 z 23. 6. 2011

                                    Festuca pratensis Huds.

                                 kostrava lúčna

                                 TP 39/1 z 1. 10. 2015

                                    Festuca rubra L.

                                 kostrava červená

                                 TP 67/1 z 23. 6. 2011

                                    Festuca trachyphylla (Hack.) Hack.

                                 kostrava drsnolistá

                                 TP 67/1 z 23. 6. 2011

                                    Lolium multiflorum Lam.

                                 mätonoh mnohokvetý

                                 TP 4/2 z 19. 3. 2019

                                    Lolium perenne L.

                                 mätonoh trváci

                                 TP 4/2 z 19. 3. 2019

                                    Lolium x hybridum Hausskn.

                                 mätonoh hybridný

                                 TP 4/2 z 19. 3. 2019

                                    Pisum sativum L. (partim)

                                 hrach siaty

                                 TP 7/2 rev. 3 zo 6. 3. 2020

                                    Poa pratensis L.

                                 lipnica lúčna

                                 TP 33/1 z 15. 3. 2017

                                    Vicia faba L.

                                 bôb obyčajný

                                 TP 8/1 z 19. 3. 2019

                                    Vicia sativa L.

                                 vika siata

                                 TP 32/1 z 19. 4. 2016

                                    Brassica napus L. var. napobrassica (L.) Rchb.

                                 kvaka

                                 TP 89/1 z 11. 3. 2015

                                    Raphanus sativus L. var. oleiformis Pers.

                                 reďkev siata olejná

                                 TP 178/1 z 15. 3. 2017

                                    Brassica napus L. (partim)

                                 kapusta repková pravá

                                 TP 36/3 z 21. 4. 2020

                                    Cannabis sativa L.

                                 konopa

                                 TP 276/1 čiastočná rev. z 21. 3. 2018

                                    Glycine max (L.) Merr.

                                 sója fazuľová

                                 TP 80/1 z 15. 3. 2017

                                    Gossypium spp.

                                 bavlna

                                 TP 88/2 z 11. 12. 2020

                                    Helianthus annuus L.

                                 slnečnica

                                 TP 81/1 z 31. 10. 2002

                                    Linum usitatissimum L.

                                 ľan siaty

                                 TP 57/2 z 19. 3. 2014

                                    Sinapis alba L.

                                 horčica biela

                                 TP 179/1 z 15. 3. 2017

                                    Avena nuda L.

                                 ovos nahý

                                 TP 20/3 zo 6. 3. 2020

                                    Avena sativa L. (includes A. byzantina K. Koch)

                                 ovos a červený ovos

                                 TP 20/3 zo 6. 3. 2020

                                    Hordeum vulgare L.

                                 jačmeň

                                 TP 19/5 z 19. 3. 2019

                                    Oryza sativa L.

                                 ryža

                                 TP 16/3 z 1. 10. 2015

                                    Secale cereale L.

                                 raž

                                 TP 58/1 z 31. 10. 2002

                                    Sorghum bicolor (L.) Moench subsp. bicolor

                                 cirok

                                 TP 122/1 z 19. 3. 2019

                                    Sorghum bicolor (L.) Moench subsp. drummondii (Steud.) de Wet ex Davidse

                                 cirok sudánsky

                                 TP 122/1 z 19. 3. 2019

                                    Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                 hybridy získané krížením Sorghum bicolor subsp. bicolor a Sorghum bicolor subsp. drummondii

                                 TP 122/1 z 19. 3. 2019

                                    xTriticosecale Wittm. ex A. Camus

                                 hybridy získané krížením druhov rodu Triticum s druhmi rodu Secale

                                 TP 121/2 rev. 1 zo 16. 2. 2011

                                    Triticum aestivum L. subsp. aestivum

                                 pšenica

                                 TP 3/5 z 19. 3. 2019

                                    Triticum turgidum L. subsp. durum (Desf.) van Slageren

                                 pšenica tvrdá

                                 TP 120/3 z 19. 3. 2014

                                    Zea mays L. (partim)

                                 kukurica

                                 TP 2/3 z 11. 3. 2010

                                    Solanum tuberosum L.

                                 ľuľok zemiakový

                                 TP 23/3 z 15. 3. 2017

                     PRÍLOHA II

                        Zoznam druhov uvedených v článku 1 ods. 2 písm. b), ktoré majú spĺňať skúšobné metodiky UPOV
                         (*)

                                    Vedecký názov

                                    Bežný názov

                                    Metodika UPOV

                                    Beta vulgaris L.

                                 kŕmna repa

                                 TG/150/3 zo 4. 11. 1994

                                    Agrostis canina L.

                                 psinček psí

                                 TG/30/6 z 12. 10. 1990

                                    Agrostis gigantea Roth

                                 psinček obrovský

                                 TG/30/6 z 12. 10. 1990

                                    Agrostis stolonifera L.

                                 psinček poplazový

                                 TG/30/6 z 12. 10. 1990

                                    Agrostis capillaris L.

                                 psinček obyčajný tenučký

                                 TG/30/6 z 12. 10. 1990

                                    Bromus catharticus Vahl

                                 stoklas preháňavý

                                 TG/180/3 zo 4. 4. 2001

                                    Bromus sitchensis Trin.

                                 stoklas sitkanský

                                 TG/180/3 zo 4. 4. 2001

                                    Dactylis glomerata L.

                                 reznačka laločnatá

                                 TG/31/8 zo 17. 4. 2002

                                    xFestulolium Asch. et Graebn.

                                 hybridy získané krížením druhov rodu Festuca s druhmi rodu Lolium

                                 TG/243/1 z 9. 4. 2008

                                    Phleum nodosum L.

                                 timotejka uzlatá

                                 TG/34/7 zo 17. 12. 2020

                                    Phleum pratense L.

                                 timotejka lúčna

                                 TG/34/7 zo 17. 12. 2020

                                    Lotus corniculatus L.

                                 ľadenec rožkatý

                                 TG/193/1 z 9. 4. 2008

                                    Lupinus albus L.

                                 lupina biela

                                 TG/66/4 z 31. 3. 2004

                                    Lupinus angustifolius L.

                                 lupina úzkolistá

                                 TG/66/4 z 31. 3. 2004

                                    Lupinus luteus L.

                                 lupina žltá

                                 TG/66/4 z 31. 3. 2004

                                    Medicago doliata Carmign.

                                 lucerna tŕňovitá

                                 TG/228/1 z 5. 4. 2006

                                    Medicago italica (Mill.) Fiori

                                 lucerna talianska

                                 TG/228/1 z 5. 4. 2006

                                    Medicago littoralis Rohde ex Loisel.

                                 lucerna pobrežná

                                 TG/228/1 z 5. 4. 2006

                                    Medicago lupulina L.

                                 lucerna ďatelinová

                                 TG/228/1 z 5. 4. 2006

                                    Medicago murex Willd.

                                 lucerna guľatá

                                 TG/228/1 z 5. 4. 2006

                                    Medicago polymorpha L.

                                 lucerna najmenšia

                                 TG/228/1 z 5. 4. 2006

                                    Medicago rugosa Desr.

                                 lucerna vráskavá

                                 TG/228/1 z 5. 4. 2006

                                    Medicago sativa L.

                                 lucerna siata

                                 TG/6/5 zo 6. 4. 2005

                                    Medicago scutellata (L.) Mill.

                                 lucerna štítovitá

                                 TG/228/1 z 5. 4. 2006

                                    Medicago truncatula Gaertn.

                                 lucerna súdkovitá

                                 TG/228/1 z 5. 4. 2006

                                    Medicago x varia T. Martyn

                                 lucerna menlivá

                                 TG/6/5 zo 6. 4. 2005

                                    Trifolium pratense L.

                                 ďatelina lúčna

                                 TG/5/8 zo 17. 12. 2020

                                    Trifolium repens L.

                                 ďatelina plazivá

                                 TG/38/7 z 9. 4. 2003

                                    Trifolium subterraneum L.

                                 ďatelina podzemná

                                 TG/170/3 zo 4. 4. 2001

                                    Phacelia tanacetifolia Benth.

                                 facélia vratičolistá

                                 TG/319/1 z 5. 4. 2017

                                    Arachis hypogaea L.

                                 podzemnica olejná

                                 TG/93/4 z 9. 4. 2014

                                    Brassica juncea (L.) Czern

                                 kapusta sitinová

                                 TG/335/1 zo 17. 12. 2020

                                    Brassica rapa L. var. silvestris (Lam.) Briggs

                                 repica olejnatá

                                 TG/185/3 zo 17. 4. 2002

                                    Carthamus tinctorius L.

                                 požlt farbiarsky

                                 TG/134/3 z 12. 10. 1990

                                    Papaver somniferum L.

                                 mak

                                 TG/166/4 z 9. 4. 2014

               “

               Časť B – Zmeny v prílohách k smernici 2003/91/ES

                     „PRÍLOHA I

                        Zoznam druhov uvedených v článku 1 ods. 2 písm. a), ktoré majú spĺňať technické protokoly CPVO
                         (*)

                                    Vedecký názov

                                    Bežný názov

                                    Protokol CPVO

                                    Allium cepa L. (skupina Cepa)

                                 cibuľa a cibuľa kuchynská nakopená

                                 TP 46/2 z 1. 4. 2009

                                    Allium cepa L. (skupina Aggregatum)

                                 šalotka

                                 TP 46/2 z 1. 4. 2009

                                    Allium fistulosum L.

                                 nová cibuľka alebo cibuľa zimná

                                 TP 161/1 z 11. 3. 2010

                                    Allium porrum L.

                                 pór

                                 TP 85/2 z 1. 4. 2009

                                    Allium sativum L.

                                 cesnak

                                 TP 162/1 z 25. 3. 2004

                                    Allium schoenoprasum L.

                                 pažítka

                                 TP 198/2 z 11. 3. 2015

                                    Apium graveolens L.

                                 zeler

                                 TP 82/1 z 13. 3. 2008

                                    Apium graveolens L.

                                 zeler voňavý buľvový

                                 TP 74/1 z 13. 3. 2008

                                    Asparagus officinalis L.

                                 špargľa

                                 TP 130/2 zo 16. 2. 2011

                                    Beta vulgaris L.

                                 repa obyčajná (cvikla) vrátane repy cheltenhamskej

                                 TP 60/1 z 1. 4. 2009

                                    Beta vulgaris L.

                                 repa obyčajná špenátová alebo mangold

                                 TP 106/1 z 11. 3. 2015

                                    Brassica oleracea L.

                                 kel kučeravý

                                 TP 90/1 zo 16. 2. 2011

                                    Brassica oleracea L.

                                 karfiol

                                 TP 45/2 rev. 2 z 21. 3. 2018

                                    Brassica oleracea L.

                                 kapusta obyčajná špargľová alebo brokolica

                                 TP 151/2 rev. 2 z 21. 4. 2020

                                    Brassica oleracea L.

                                 kel ružičkový

                                 TP 54/2 rev. z 15. 3. 2017

                                    Brassica oleracea L.

                                 kaleráb

                                 TP 65/1 rev. z 15. 3. 2017

                                    Brassica oleracea L.

                                 kel hlávkový, kapusta hlávková biela, kapusta hlávková červená

                                 TP 48/3 rev. z 15. 3. 2017

                                    Brassica rapa L.

                                 kapusta čínska

                                 TP 105/1 z 13. 3. 2008

                                    Capsicum annuum L.

                                 paprika čili alebo paprika ročná

                                 TP 76/2 rev. 2 z 21. 4. 2020

                                    Cichorium endivia L.

                                 čakanka štrbáková pravá kučeravá, čakanka štrbáková pravá širokolistá

                                 TP 118/3 z 19. 3. 2014

                                    Cichorium intybus L.

                                 čakanka obyčajná siata cigóriová (priemyselná)

                                 TP 172/2 z 1. 12. 2005

                                    Cichorium intybus L.

                                 čakanka obyčajná siata listová

                                 TP 154/1 rev. z 19. 3. 2019

                                    Cichorium intybus L.

                                 čakanka obyčajná

                                 TP 173/2 z 21. 3. 2018

                                    Citrullus lanatus (Thunb.) Matsum. et Nakai

                                 vodový melón

                                 TP 142/2 z 19. 3. 2014

                                    Cucumis melo L.

                                 melón cukrový

                                 TP 104/2 rev. z 21. 4. 2020

                                    Cucumis sativus L.

                                 uhorky šalátové a uhorky nakladačky

                                 TP 61/2 rev. 2 z 19. 3. 2019

                                    Cucurbita maxima Duchesne

                                 tekvica obrovská

                                 TP 155/1 z 11. 3. 2015

                                    Cucurbita pepo L.

                                 tekvica alebo cuketa

                                 TP 119/1 rev. z 19. 3. 2014

                                    Cynara cardunculus L.

                                 artičoky zeleninové a artičoky kardové

                                 TP 184/2 rev. zo 6. 3. 2020

                                    Daucus carota L.

                                 mrkva obyčajná a mrkva obyčajná kŕmna

                                 TP 49/3 z 13. 3. 2008

                                    Foeniculum vulgare Mill.

                                 fenikel

                                 TP 183/1 z 25. 3. 2004

                                    Lactuca sativa L.

                                 šalát siaty

                                 TP 13/6 rev. z 15. 2. 2019

                                    Solanum lycopersicum L.

                                 rajčiaky

                                 TP 44/4 rev. 4 z 21. 4. 2020

                                    Petroselinum crispum (Mill.) Nyman ex A. W. Hill

                                 petržlen

                                 TP 136/1 z 21. 3. 2007

                                    Phaseolus coccineus L.

                                 fazuľa šarlátová

                                 TP 9/1 z 21. 3. 2007

                                    Phaseolus vulgaris L.

                                 fazuľa záhradná kríčkovitá a fazuľa záhradná tyčová

                                 TP 12/4 z 27. 2. 2013

                                    Pisum sativum L. (partim)

                                 hrach siaty stržňový, peluška a hrach siaty cukrový

                                 TP 7/2 rev. 3 zo 6. 3. 2020

                                    Raphanus sativus L.

                                 reďkovka, reďkev čierna

                                 TP 64/2 rev. kor. z 11. 3. 2015

                                    Rheum rhabarbarum L

                                 rebarbora

                                 TP 62/1 z 19. 4. 2016

                                    Scorzonera hispanica L.

                                 hadomor španielsky

                                 TP 116/1 z 11. 3. 2015

                                    Solanum melongena L.

                                 ľuľok baklažánový alebo baklažán

                                 TP 117/1 z 13. 3. 2008

                                    Spinacia oleracea L.

                                 špenát

                                 TP 55/5 rev. 3 zo 6. 3. 2020

                                    Valerianella locusta (L.) Laterr.

                                 valeriánka poľná

                                 TP 75/2 z 21. 3. 2007

                                    Vicia faba L. (partim)

                                 bôb obyčajný

                                 TP 206/1 z 25. 3. 2004

                                    Zea mays L. (partim)

                                 kukurica cukrová a kukurica pukancová

                                 TP 2/3 z 11. 3. 2010

                                    Solanum habrochaites S. Knapp & D.M. Spooner; Solanum lycopersicum L. x Solanum habrochaites S. Knapp & D.M. Spooner; Solanum lycopersicum L. x Solanum peruvianum (L.) Mill.; Solanum lycopersicum L. x Solanum cheesmaniae (L. Ridley) Fosberg; Solanum pimpinellifolium L. x Solanum habrochaites S. Knapp & D.M. Spooner

                                 podpníky pre rajčiaky

                                 TP 294/1 rev. 4 z 21. 4. 2020

                                    Cucurbita maxima Duchesne x Cucurbita moschata Duchesne

                                 vnútrodruhové hybridy Cucurbita maxima Duchesne x Cucurbita moschata Duchesne na použitie ako podpníky

                                 TP 311/1 z 15. 3. 2017

                     PRÍLOHA II

                        Zoznam druhov uvedených v článku 1 ods. 2 písm. b), ktoré majú spĺňať skúšobné metodiky UPOV
                         (*)

                                    Vedecký názov

                                    Bežný názov

                                    Metodika UPOV

                                    Brassica rapa L.

                                 okrúhlica

                                 TG/37/10 zo 4. 4. 2001

               “

               (*)  Znenie týchto protokolov je uverejnené na webovej stránke CPVO (www.cpvo.europa.eu).

               (*)  Znenie týchto metodík je uverejnené na webovej stránke UPOV (www.upov.int).

               (*)  Znenie týchto protokolov je uverejnené na webovej stránke CPVO (www.cpvo.europa.eu).

               (*)  Znenie týchto metodík je uverejnené na webovej stránke UPOV (www.upov.int).


title: Smernica Európskeho parlamentu a Rady (EÚ) 2021/2261 z 15. decembra 2021, ktorou sa mení smernica 2009/65/ES, pokiaľ ide o používanie dokumentov s kľúčovými informáciami správcovskými spoločnosťami podnikov kolektívneho investovania do prevoditeľných cenných papierov (PKIPCP) (Text s významom pre EHP)

text:
                  20.12.2021

                  SK

                  Úradný vestník Európskej únie

                  L 455/15

         SMERNICA EURÓPSKEHO PARLAMENTU A RADY (EÚ) 2021/2261
         z 15. decembra 2021,
         ktorou sa mení smernica 2009/65/ES, pokiaľ ide o používanie dokumentov s kľúčovými informáciami správcovskými spoločnosťami podnikov kolektívneho investovania do prevoditeľných cenných papierov (PKIPCP)
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 53 ods. 1,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         konajúc v súlade s riadnym legislatívnym postupom (2),
         keďže:

                     (1)

                     V článku 78 smernice Európskeho parlamentu a Rady 2009/65/ES (3) sa vyžaduje, aby investičné spoločnosti a správcovské spoločnosti vypracovali krátky dokument s kľúčovými informáciami o základných charakteristikách podnikov kolektívneho investovania do prevoditeľných cenných papierov (ďalej len „PKIPCP“), ktoré sa ponúknu investorom (ďalej len „kľúčové informácie pre investorov“), aby títo investori mohli správne pochopiť povahu a riziká PKIPCP, ktorý sa im ponúka, a na základe informácií potom prijať investičné rozhodnutia.

                     (2)

                     V nariadení Európskeho parlamentu a Rady (EÚ) č. 1286/2014 (4) sa od tvorcov štrukturalizovaných retailových investičných produktov a investičných produktov založených na poistení (ďalej len „PRIIP“) vyžaduje, aby pred sprístupnením PRIIP retailovým investorom vypracovali a zverejnili pre daný produkt dokument s kľúčovými informáciami s cieľom umožniť takýmto retailovým investorom pochopiť a porovnať hlavné vlastnosti a riziká PRIIP.

                     (3)

                     PKIPCP sa takisto považujú za PRIIP, v prípade ktorých sa podľa nariadenia (EÚ) č. 1286/2014 vyžaduje dokument s kľúčovými informáciami. Na základe článku 32 ods. 1 uvedeného nariadenia sú však správcovské spoločnosti vymedzené v článku 2 ods. 1 písm. b) smernice 2009/65/ES, investičné spoločnosti uvedené v článku 27 uvedenej smernice a osoby poskytujúce poradenstvo súvisiace s podielovými listami PKIPCP podľa článku 1 ods. 2 uvedenej smernice, alebo predávajúce tieto podielové listy, vyňaté z povinností stanovených v uvedenom nariadení, a teda aj z povinnosti vytvárať dokument s kľúčovými informáciami, do 31. decembra 2021 (ďalej len „prechodný mechanizmus“).

                     (4)

                     Delegovaným nariadením Komisie (EÚ) 2017/653 (5) sa dopĺňa nariadenie (EÚ) č. 1286/2014 tým, že sa stanovujú regulačné technické predpisy, pokiaľ ide o prezentáciu, obsah a štandardný formát dokumentu s kľúčovými informáciami, metodiku prezentácie rizika a výnosnosti a pre výpočet nákladov, podmienky a minimálnu frekvenciu preskúmania informácií obsiahnutých v dokumente s kľúčovými informáciami a podmienky, za akých sa dokument s kľúčovými informáciami poskytne retailovým investorom.

                     (5)

                     Komisia 7. septembra 2021 prijala delegované nariadenie, ktorým sa menia regulačné technické predpisy stanovené v delegovanom nariadení (EÚ) 2017/653, pokiaľ ide o východiskovú metodiku a prezentáciu scenárov výkonnosti, prezentáciu nákladov a metodiku výpočtu súhrnných ukazovateľov nákladov, prezentáciu a obsah informácií o minulej výkonnosti a prezentáciu nákladov podľa PRIIP, ktoré ponúkajú rôzne možnosti investovania, a zosúladenie prechodného mechanizmu pre tvorcov PRIIP, ktorí ponúkajú podielové listy fondov uvedené v článku 32 nariadenia (EÚ) č. 1286/2014 ako podkladové investičné možnosti, s predĺženým prechodným mechanizmom stanoveným v uvedenom článku. Dátum začatia uplatňovania uvedeného delegovaného nariadenia je 1. júl 2022, ale je dôležité zohľadniť potrebu poskytnúť správcovským spoločnostiam, investičným spoločnostiam a osobám poskytujúcim poradenstvo súvisiace s podielovými listami PKIPCP a iných subjektov ako PKIPCP alebo predávajúcim tieto podielové listy, dostatočný čas na prípravu na ukončenie prechodného mechanizmu, a teda aj na povinnosť vypracovať dokument s kľúčovými informáciami.

                     (6)

                     S cieľom zabezpečiť, aby sa vyhovelo potrebe poskytnutia dostatočného času na prípravu na splnenie povinnosti vypracovať dokument s kľúčovými informáciami, bolo nariadenie (EÚ) č. 1286/2014 zmenené nariadením Európskeho parlamentu a Rady (EÚ) 2021/2259 (6) s cieľom predĺžiť prechodné obdobie do 31. decembra 2022.

                     (7)

                     Kľúčové informácie pre investorov a dokumenty s kľúčovými informáciami sa v podstate vzťahujú na tie isté požiadavky na informácie. Je preto potrebné zaistiť, aby retailoví investori do PRIIP, ktorí majú záujem o nadobudnutie podielových listov PKIPCP, nedostávali od 1. januára 2023 oba dokumenty týkajúce sa toho istého finančného produktu. Preto by sa malo stanoviť, že dokument s kľúčovými informáciami sa má považovať za dokument spĺňajúci požiadavky uplatniteľné na dokument s kľúčovými informáciami pre investorov. Okrem toho v prípade iných investorov než retailových investorov by investičné spoločnosti a správcovské spoločnosti mali naďalej v súlade so smernicou 2009/65/ES vypracúvať kľúčové informácie pre investorov, pokiaľ sa nerozhodnú vypracovať dokument s kľúčovými informáciami, ako sa stanovuje v nariadení (EÚ) č. 1286/2014. V takýchto prípadoch by od investičných spoločností a správcovských spoločností príslušné orgány nemali vyžadovať, aby poskytovali kľúčové informácie pre investorov, ale týmto investorom by sa mal poskytnúť len dokument s kľúčovými informáciami.

                     (8)

                     Smernica 2009/65/ES by sa preto mala zodpovedajúcim spôsobom zmeniť,

               PRIJALI TÚTO SMERNICU:

            Článok 1
            V smernici 2009/65/ES sa vkladá tento článok:

                  „Článok 82a

                     1.   Členské štáty zabezpečia, aby v prípade, že investičná spoločnosť, alebo správcovská spoločnosť za ktorýkoľvek z podielových fondov, ktoré spravuje, vypracujú, poskytnú, zrevidujú a preložia dokument s kľúčovými informáciami, ktorý spĺňa požiadavky na dokumenty s kľúčovými informáciami stanovené v nariadení Európskeho parlamentu a Rady (EÚ) č. 1286/2014 (*1), príslušné orgány považovali tento dokument s kľúčovými informáciami za dokument, ktorý spĺňa požiadavky uplatniteľné na kľúčové informácie pre investorov, ako sa stanovuje v článkoch 78 až 82 a článku 94 tejto smernice.

                     2.   Členské štáty zabezpečia, aby príslušné orgány od investičnej spoločnosti ani správcovskej spoločnosti v prípade ktoréhokoľvek z podielových fondov, ktoré spravuje, nepožadovali vypracovanie kľúčových informácií pre investorov v súlade s článkami 78 až 82 a článkom 94 tejto smernice, ak uvedené subjekty vypracujú, poskytnú, zrevidujú a preložia dokument s kľúčovými informáciami, ktorý spĺňa požiadavky na dokumenty s kľúčovými informáciami stanovené v nariadení (EÚ) č. 1286/2014.

            Článok 2

               1.   Členské štáty prijmú a uverejnia do 30. júna 2022 opatrenia potrebné na dosiahnutie súladu s touto smernicou. Bezodkladne o tom informujú Komisiu.
               Tieto opatrenia uplatňujú od 1. januára 2023.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných opatrení vnútroštátneho práva, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Štrasburgu 15. decembra 2021

                  Za Európsky parlament

                  predseda

               D. M. SASSOLI

                  Za Radu

                  predseda

               A. LOGAR

            (1)  Stanovisko z 20. októbra 2021 (zatiaľ neuverejnené v úradnom vestníku).

            (2)  Pozícia Európskeho parlamentu z 23. novembra 2021 (zatiaľ neuverejnená v úradnom vestníku) a rozhodnutie Rady z 9. decembra 2021.

            (3)  Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. EÚ L 302, 17.11.2009, s. 32).

            (4)  Nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (Ú. v. EÚ L 352, 9.12.2014, s. 1).

            (5)  Delegované nariadenie Komisie (EÚ) 2017/653 z 8. marca 2017, ktorým sa dopĺňa nariadenie Európskeho parlamentu a Rady (EÚ) č. 1286/2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) stanovením regulačných technických predpisov, pokiaľ ide o prezentáciu, obsah, preskúmanie a revíziu dokumentov s kľúčovými informáciami a podmienky splnenia požiadavky na poskytovanie takýchto dokumentov (Ú. v. EÚ L 100, 12.4.2017, s. 1).

            (6)  Nariadenie Európskeho parlamentu a Rady (EÚ) 2021/2259 z 15. decembra 2021, ktorým sa mení nariadenie (EÚ) č. 1286/2014, pokiaľ ide o predĺženie prechodného mechanizmu pre správcovské spoločnosti, investičné spoločnosti a osoby poskytujúce poradenstvo súvisiace s podielovými listami podnikov kolektívneho investovania do prevoditeľných cenných papierov (PKIPCP) a iných subjektov ako PKIPCP alebo predávajúce tieto podielové listy (pozri stranu 1 tohto úradného vestníka).